Steen Gade (SF), 2007-01-10:
Det er jo, som der er sagt, et forslag, som indeholder mange forskellige elementer, som på en måde er bundet sammen af et underligt miks af stramninger og besværliggørelse i forhold til familiesammenføringer.
Man vil altså for det første gøre det vanskeligere for indvandrere at komme hertil og for det andet gøre det vanskeligere for dem at blive fuldt integreret.
Det er så oven i købet strammet med forslaget om, at de skal igennem en prøve for at kunne få kontanthjælp, og dermed øges fattigdommen.
Det er den ene del af det.
Den anden del af det er, at man sådan set giver nogle signaler om, at man faktisk gerne vil have nogle kvalificerede, altså særligt uddannede osv., ind på arbejdsmarkedet.
Mikset er uskønt i sig selv, idet man vil hindre nogle bestemte typer og ramme nogle bestemte grupper i samfundet, og så vil man sådan set give et signal om, at man vil åbne op for nogle andre.
Jeg er meget kritisk, ligesom andre ordførere har været det, over for beskæftigelseskravet som betingelse for at få kontanthjælp.
Sagen er – jeg tror, det var fru Lotte Bundsgaard, der sagde det – at det at skabe mere fattigdom og det at skabe mere utryghed altså ikke fremmer integrationen.
Jeg synes godt, at vi kan bruge den her debat til også at advare mod nogle tendenser, vi ser med hensyn til fattigdom i vores samfund: at nogle grupper i vores indvandrermiljøer bliver mere og mere de samme som dem, der er fattige.
Og det her lovforslag er med til at fremme den udvikling.
Det opfatter jeg som en af de farligste udviklinger af social karakter i vores samfund og faktisk det modsatte af, hvad nogle andre har hævdet her, nemlig at det skulle forbedre sammenhængskraften.
Det, der lige præcis svækker sammenhængskraften, er, at man skaber en situation, hvor dele af indvandrermiljøerne samtidig bliver de fattigste miljøer.
Det er noget rigtig skidt, og forslaget går den gale vej.
Så vil jeg sige om den del, der handler om jobkortordning og greencardordning, at jeg sådan helt overordnet er enig i det, som Det Radikale Venstre har sagt her.
Vi er positive over for at udvide positivlisten.
Vi kunne jo gå videre.
Det er positivt, at studerende får en 6-månedersperiode, hvor de kan søge job.
Det er vi jo flere partier der har arbejdet for i det sidste års tid og også fremsat forslag om.
Nu kommer det så ind, men det kommer ind i den syge udgave, at de skal have et job til 450.000 kr. for at kunne få noget ud af den der jobsøgning.
Det må man jo lave om.
Hvis meningen er, at det skal være en invitation, så må vi lave det om og åbne det mere op.
Vi støtter også greencardordningen, men her mener jeg også, at vi må være mere åbne end det, der er lagt op til.
Regeringen er jo, kan man sige, ved at forstå, at det der enormt snævre, der har præget hele den her regering omkring indvandrere – at man skulle holde fremmede ude, og at det var det bedste, der kunne ske for Danmark – jo ikke holder i en situation, hvor vi mangler arbejdskraft, i en situation, hvor store dele af erhvervslivet heldigvis presser på for at få gode greencardordninger, jobkortordninger osv.
Det er man så ved at forstå, men det, man ikke har forstået, er, at hvis man vil det sidste, tror jeg ikke, man kan opretholde den restriktive holdning, man har i forhold til indvandrere som gruppe i det hele taget.
Man kan ikke give et signal til veluddannede udlændinge om at komme her til landet, hvis man med den anden hånd gør det sværere, gør det mere indviklet og dårligt for de grupper, som er her, og f.eks. de grupper, som har brug for og ønsker familiesammenføring.